AQUA แย้มแผนปี 66 ดันธุรกิจ “โลจิสติกส์” เข้าตลาด
ผู้ถือหุ้น “AQUA” เคาะไฟเขียว อนุมัติฉลุยทุกมติ บอร์ดแย้มแผนปี 66 ดันธุรกิจ “โลจิสติกส์” เข้าตลาด เดินหน้าขยายธุรกิจ Digital Banking หนุนผลงานโตแกร่ง
AQUA แย้มแผนปี 66 ดันธุรกิจ “โลจิสติกส์” เข้าตลาด เดินหน้าขยายธุรกิจ Digital Banking หนุนผลงานโตแกร่ง
26 ธ.ค. 2565

บริษัท อควา คอร์เปอเรชั่น จำกัด (มหาชน) หรือ AQUA จัดการประชุมวิสามัญผู้ถือหุ้นผ่านสื่ออิเล็กทรอนิกส์ (E-Meeting) ขึ้นและรายงานมติการประชุมฯต่อตลาดหลักทรัพย์แห่งประเทศไทย โดยมีระเบียบวาระการประชุมที่สำคัญ เรื่องการพิจารณาอนุมัติการแต่งตั้งกรรมการบริษัทใหม่ และการพิจารณาและอนุมัติการแก้ไขวงเงินหุ้นกู้จากวงเงินไม่เกิน 2,000,000,000 บาท หรือเทียบเท่าเป็นไม่เกิน 3,000,000,000 บาท หรือเทียบเท่าและรายละเอียดการออกและเสนอขายหุ้นกู้ ซึ่งทุกมติได้รับคะแนนเสียงอนุมัติอย่างเป็นเอกฉันท์
โดยวาระสำคัญเรื่องการพิจารณาอนุมัติการแต่งตั้งกรรมการบริษัทใหม่ ที่ประชุมวิสามัญผู้ถือหุ้นฯ มีมติอนุมัติให้แต่งตั้ง นางสาวมัธยา โอสถานนท์ ให้ดำรงตำแหน่งกรรมการอิสระ ของบริษัทฯ เพิ่มอีกท่านหนึ่ง ซึ่งเป็นบุคคลที่เปี่ยมด้วยคุณวุฒิที่จะช่วยเสริมศักยภาพของบริษัทได้อีกทางหนึ่ง
ด้านวาระพิจารณาและอนุมัติการแก้ไขวงเงินหุ้นกู้ จากวงเงินไม่เกิน 2,000,000,000 บาท หรือเทียบเท่า เป็นไม่เกิน 3,000,000,000 บาท หรือเทียบเท่าและรายละเอียดการออกและเสนอขายหุ้นกู้ ผู้ถือหุ้นได้ลงมติอนุมัติด้วยคะแนนเสียงท่วมท้นเช่นกัน
ทั้งนี้ นายชัยพิพัฒน์ แก้วไตรรัตน์ กรรมการผู้จัดการ ให้ข้อมูลเพิ่มเติมต่อผู้ถือหุ้นถึงแผนการลงทุนที่ผ่านมาและในอนาคตว่า
“ในด้านการลงทุนที่บริษัทวางแผนไว้หลายด้านอาทิ ธุรกิจ P2P คาดว่าจะสามารถเปิดให้บริการได้ภายในไตรมาส 1/2566  โดยปัจจุบันบริษัทฯ ยังคงเป็น Investment company และมีแผนศึกษาในธุรกิจอื่นๆเพิ่มเติมเพื่อต่อยอดและให้สอดคล้องไปกับธุรกิจเดิมที่ทางบริษัทฯ มีอยู่ ด้านการมุ่งสู่การทำ Digital Banking ปัจจุบันกำลังศึกษาและดูกฎเกณฑ์จากธนาคารแห่งประเทศไทยก่อน เพื่อนำมาวางแผนในธุรกิจต่อไปในอนาคต ทั้งนี้ภายในปี 2566 ทางบริษัทฯ มั่นใจจะเดินหน้าดันธุรกิจโลจิสติกส์ในเครือที่ได้ลงทุนไปเมื่อกลางปี 2565 เข้าสู่ตลาดหลักทรัพย์แห่งประเทศไทยอีกด้วย” 